सरसौद में जिले के दूसरे धरने की शुरुआत
बरवाला | जाटसमुदाय ने सरसौद में भी धरने का आगाज सोमवार से कर दिया है। जाट आरक्षण संघर्ष समिति के आह्वान पर जाट समुदाय के लोगों द्वारा गांव सरसौद के स्टेडियम में हवन कर धरने की शुरूआत की गई। समुदाय का जिले में यह दूसरा धरना है, इससे पहले एक धरना रामायण गांव में चल रहा है। धरने पर दर्जन भर के करीब गांवों के लोगों ने आकर अपनी आवाज बुलंद की। पहले दिन धरने की अध्यक्षता भ्याण खाप के प्रधान प्रताप सिंह बालक ने की। वहीं प्रशासन ने भी एहतियात के तौर पर धरना स्थल से कुछ ही दूरी पर सरसौद के पॉवर हाऊस में पुलिस की तैनाती कर दी है। धरने में गांव सरसौद, बिचपड़ी, जेवरा, पंघाल, बालक, खेदड़, जुगलान, धिगताना, बुगाना, कनौह, किरोड़ी, राजली, पाबड़ा सहित आसपास के अन्य गांवों के लोग शामिल हुए। वहीं धरने को संबोधित करने के लिए अखिल भारतीय जाट आरक्षण संघर्ष समिति के नेता रामभगत मलिक भी पहुंचे। मलिक ने इस बीच कहा कि सरकार सीधी नीयत से जाट समुदाय की मांगों को पूरा करे। उन्होंने कहा कि सरकार ने जाट समुदाय के बेगुनाह बच्चों को कैद कर रखा है। उन्होंने कहा कि जब तक मांगे पूरी नहीं होगी, धरने जारी रहेंगे। धरने में शामिल लोगों में जिला परिषद के पूर्व अध्यक्ष अजीत लितानी, इनेलो नेत्री शीला भ्याण, बलवान सुंडा, सूबे सिंह ढाका, बल्ली सरसाना, शमशेर खेदड़, साधु राम सरसौद, बलदेवा पूर्व सरपंच, दीपक सूरा, कली राम खेदड़ आदि शामिल थे।
धरने के पहले ही दिन महिलाओं ने भागीदारी शुरू की। गीत भजन गाकर माहौल बनाए रखा।
awa_Deva hin_Deva hin_Deva